joelniklaus/EU_Wikipedias huggingface dataset:
Perussuomalaisten Uudenmaan piiri

Perussuomalaisten Uudenmaan piiri on Uudenmaan vaalipiirissä toimiva Perussuomalaisten piiriyhdistys.

Piirin puheenjohtaja vuonna 2022 on Jari Immonen Tuusulasta, 1. varapuheenjohtaja on Merja Nevalainen Lohjalta, 2. varapuheenjohtaja on Markku Naumanen Vantaalta, 3. varapuheenjohtaja on Laura Virkkunen Järvenpäästä. Piirisihteerinä toimii Merja Nevalainen. Piirin toiminnanjohtajana työskentelee Piia Aallonharja Kirkkonummelta.

Vaaliliitot eduskuntavaaleissa 
Vuoden 2003 eduskuntavaaleissa Perussuomalaiset (7 ehdokasta) oli vaaliliitossa kristillisdemokraattien (21), EKA:n (3) ja Kirjavan puolueen (2) kanssa. Vaaliliitto sai yhden paikan, joka meni Perussuomalaisia johtaneelle Timo Soinille, vaikka kristillisdemokraatit saivat kolme kertaa enemmän ääniä kuin Perussuomalaiset.

Vuoden 2007 eduskuntavaaleissa Perussuomalaiset asetti Uudellamaalla 29 ehdokasta. Puolue oli vaaliliitossa Itsenäisyyspuolueen (5 ehdokasta) kanssa. Perussuomalaiset sai vaalipiiristä kaksi kansanedustajaa, Itsenäisyyspuolue ei yhtäkään.

Nykyiset kansanedustajat 
Arja Juvonen, Espoo
Ari Koponen, Tuusula
Leena Meri, Hyvinkää
Mika Niikko, Vantaa
Riikka Purra, Kirkkonummi
Riikka Slunga-Poutsalo, Lohja

Vaalit

Puheenjohtajat 
 Terttu Savola 1996–1998
 Urpo Leppänen
 Marjo Pihlman ?–2007
 Pietari Jääskeläinen 2008–2012
 Pekka M. Sinisalo 2013–2017
 Timo Riskilä 2018 (osan vuodesta)
 Iiro Silvander 2018 (osan vuodesta Timo Riskilän muutettua muualle)
 Merja Nevalainen 2019
 Jari Immonen 2020–

Lähteet

Aiheesta muualla 
 Piirin verkkosivusto
 Piirin Facebook-sivu

Uudenmaan vaalipiiri
Uusimaa
Dornach

Dornach on  kunta Solothurnin kantonissa Sveitsissä, mutta kulttuurillisesti osa Schwarzbubenlandia. Kunta on Dorneckin piirikunnan keskus, ja vuonna 2015 siellä oli 6 538 asukasta. (31.12.2009) Kunta on jakautunut kahteen keskukseen, Oberdornachiin ja Dornachbruggiin, jotka ovat käytännössä kasvaneet yhteen. 

Kunnan nähtävyyksiä ovat Dorneckin linnan rauniot, luostari ja kotiseutumuseo. Yhtenä nähtävyytenä on myös Goetheanum, antroposofisen liikkeen koulutuskeskus, jossa myös teatteri- kirjasto- yms. toimintaa. Baseliin on matkaa 10 kilometriä, josta pääsee Dornachiin muun muassa raitiovaunulla ja junalla.

Lähteet

Aiheesta muualla 

Kunnan kotisivut 

Solothurnin kantonin kunnat
Andrew Bergman

Andrew Bergman (s. 20. helmikuuta 1945 Queens, New York, Yhdysvallat) on yhdysvaltalainen elokuvakäsikirjoittaja ja -ohjaaja.

Ura 
Bergmanin ura käsikirjoittajana alkoi 1970-luvun alussa, kun Mel Brooksin ohjaama Villiä hurjempi länsi -lännenparodia julkaistiin. Elokuva keräsi yli 100 miljoonan dollarin lipputulot, mikä oli tuohon aikaan merkittävä saavutus. Elokuvaa pidetään parodiaelokuvien merkkiteoksena, joka sai myös kolme Oscar-ehdokkuutta. Vuonna 1979 valmistunut Älkää ampuko hammaslääkäriä oli selvästi pienempi menestys. Elokuva filmattiin uudelleen vuonna 2003, jota varten Bergman kirjoitti uuden käsikirjoituksen.

1980-luvun alussa Bergman kirjoitti kaksi vähemmän menestynyttä komediaa, jonka jälkeen Chevy Chasen tähdittämä Nimeni on Fletch (1985) nosti menestyksellään Bergmanin takaisin pinnalle. Rikoskomedia Mafiakokelas (1990) oli Bergmanin debyytti ohjaajana. Marlon Brandon tähdittämä filmi ei kuitenkaan menestynyt odotetusti, joten Bergman jatkoi kirjoittajan työssään Saippuakuplia-komedian tuotannossa. Seuraavan kerran Bergman ohjasi ja kirjoitti vuonna 1992, jolloin valmistui Kuherruskuukausi Vegasissa. Nicolas Cagen ja James Caanin tähdittämä jännityskomedia oli vain kohtuullinen taloudellinen menestys, joten Bergman ei pyrkinyt ohjaamaan The Scout -käsikirjoitustaan.

Vuonna 1996 julkaistu Striptease oli Bergmanin ohjaama ja käsikirjoittama komedia, jonka päätähti Demi Moore sai työstään 12 miljoonan dollarin palkkion, joka teki hänestä parhaiten palkatun naisnäyttelijän. Elokuvan koko tarina pyöri Mooren alastonkohtausten ympärillä, joiden tiedettiin keräävän yleisöä. Näin kävikin; murska-arvostelut saanut 50 miljoonan dollarin tuotanto keräsi 113 miljoonan dollarin lipputulot. Bergmanin käsikirjoitus ja ohjaus valittiin vuoden huonoimmaksi Razzie-gaalassa. 

Neljä vuotta myöhemmin Bergman yritti vielä ohjaajana, mutta tuloksena oli yli 30 miljoonan dollarin tappio. Tällä hetkellä hän valmistelee Joe's Last Chance -käsikirjoitustaan, jonka hän myös ohjaa.

Aiheesta muualla 
 

Yhdysvaltalaiset elokuvakäsikirjoittajat
Yhdysvaltalaiset elokuvaohjaajat
Vuonna 1945 syntyneet
Elävät henkilöt
Pirelli

Pirelli & C. S.p.A  () on italialainen Milanossa pääkonttoriaan pitävä pääosin ajoneuvojen renkaita tuottava teollisuusyhtiö, jonka perusti Giovanni Battista Pirelli vuonna 1872. Yhtiö on maailman suurimpia renkaiden valmistajia. Aikaisemmin yhtiö valmisti myös kaapeleita, mutta tämän toimialan yhtiö myi vuonna 2005 Prysmian-nimiselle uudelle yritykselle.

22. maaliskuuta 2015 kiinalainen ChemCorp ilmoitti ostavansa Pirellin. Kauppasumma on kokonaisuudessaan 7,1 miljardia euroa.

Sponsorointi 
Pirelli on italialaisen huippujalkapalloseuran FC Internazionale Milanon pääsponsori.

Moottoriurheilu 
Rallin maailmanmestaruussarjassa Pirelli-renkaat ovat olleet ajoittain mukana useaan otteeseen, Subaru WRT (World Rally Team) on käyttänyt Pirellejä vuodesta 1998 asti. Myös Ford käytti Focus WRC -autoissa Pirelli-renkaita vuodesta 1999 vuoteen 2002 asti. Vuodesta 2021 alkaen Pirelli toimii Rallin maailmanmestaruussarjassa virallisena rengastoimittajana. Pirelli on ollut renkaiden toimittaja Formula 1 -sarjassa vuosina 1950–1958, 1981–1986 ja 1989–1991 ja vuodesta 2011 eteenpäin.

Testikuljettajat

Lähteet

Aiheesta muualla 

 Facebook
 Twitter
 Instagram

Rengasvalmistajat
Italialaiset teollisuusyritykset
Italialaiset pörssiyhtiöt
Machala

Machala on Ecuadorin El Oron provinssin pääkaupunki. Kaupungissa asui noin 283 040 asukasta vuonna 2018. Kaupungin talous perustuu maatalouteen ja tärkeimpiä tuotteita ovat banaanit, kaakao sekä kahvi.

Lähteet

Aiheesta muualla 

Ecuadorin kaupungit
El Oro

El Oro on Ecuadorin eteläisin rannikkomaakunta. Alue on yksi maailman tärkeimmistä banaanintuotantoalueista ja sen pääkaupunki on Machala. El Oron pinta-ala on 5 988 neliökilometriä ja asukkaita siellä oli vuonna 2010  yli 600 000.

El Oro on jaettu 14 kantoniin.
 Arenillas (Arenillas)
 Atahualpa (Paccha)
 Balsas (Balsas)
 Chilla (Chilla)
 El Guabo (El Guabo)
 Huaquillas (Huaquillas)
 Las Lajas (La Victoria)
 Machala (Machala)
 Marcabelí (Marcabelí)
 Pasaje (Pasaje)
 Piñas (Piñas)
 Portovelo (Portovelo)
 Santa Rosa (Santa Rosa)
 Zaruma (Zaruma)

Lähteet

Aiheesta muualla 

Ecuadorin maakunnat
Abdalá Bucaram

Abdalá Jaime Bucaram Ortiz (s. 20. helmikuuta 1952 Guayaquil) on ecuadorilainen asianajaja ja poliitikko, joka oli maan presidenttinä elokuusta 1996 ja helmikuuhun 1997. Hän oli juoksija vuoden 1972 olympiajoukkueessa ja Guayaquilin pormestari.

Bucaramin setä Assam Bucaram oli vasemmistopopulistisen puolueen Concentración de Fuerzas Populares; CFP, puheenjohtaja, mikä sai Abdala Bucaraminkin kiinnostumaan politiikasta.
Hänen sisarensa Martha Bucaram oli naimisissa presidentti Jaime Roldós Aguileran kanssa, mutta he molemmat kuolivat lento-onnettomuudessa 1981. Bucaramin puolue otti nimen "roldosista" Roldós Aguileran mukaan.

Bucaram valittiin 1996 Ecuadorin presidentiksi. Hän kutsui itseään nimellä "El Loco" – "Hullu" ja julkaisi CD:n nimeltä "El loco que ama." Hän haukkui entistä presidenttiä aasiksi ja pahoitteli sitten loukanneensa aaseja. Häntä syytettiin miljoonien kavaltamisesta presidentinvirassa ja hän joutui luopumaan presidentin virastaan 1997 kun parlamentti erotti hänet syyttäen häntä mielenvikaiseksi. Nykyään hän on maanpaossa Panamassa paossa korruptiosyytteitä.

Lähteet

Aiheesta muualla
 http://www.cidob.org/es/documentacion/biografias_lideres_politicos/america_del_sur/ecuador/abdala_bucaram_ortiz

Ecuadorin presidentit
Vuonna 1952 syntyneet
Elävät henkilöt
SBV Excelsior

SBV Excelsior on jalkapalloseura Kralingen-Crooswijkin kaupunginosasta Rotterdamista. Joukkue pelaa kaudella 2021–2022 Alankomaiden toiseksi korkeimmalla sarjatasolla Eerste divisiessä. Parhaimmillaan se on Eredivisiessä sijoittunut yhdeksänneksi kaksi kertaa 1980-luvun alkupuolella. Seura on perustettu 23. heinäkuuta 1902 ja tunnettiin aikaisemmin nimellä Rotterdamse Voetbal en Atletiek Vereniging Excelsior.

Excelsior teki yhteistyötä Eredivisien rotterdamilaisjoukkueen, suurseura Feyenoordin kanssa. Feyenoord lainasi pelaajiaan Excelsiorin käyttöön reservijoukkueen tavoin. Yhteistyö loppui vuonna 2005.

Saavutuksia 
 Eerste Divisien voitto 1973–1974, 1978–1979 ja 2005–2006

Merkittäviä entisiä pelaajia 
 George Boateng /
 Winston Bogarde 
 David Connolly 
 Royston Drenthe 
 Salomon Kalou 
 Robin van Persie 
 Gaston Taument

Aiheesta muualla 
 Virallinen sivu

Alankomaalaiset jalkapalloseurat
Rotterdamin urheilu
Willem II Tilburg

Willem II Tilburg on jalkapalloseura  Alankomaiden Tilburgista. Se pelaa kaudella 2021–2022 maan korkeimmalla sarjatasolla Eredivisiessä.

Historia 
Seura perustettiin 12. elokuuta 1896 nimellä Tilburgia. Nimi muutettiin 12. tammikuuta 1898 Willem II:ksi kuningas Vilhelm II:n (1840–1849) mukaan. Vuonna 1830 Belgian vallankumouksen Vilhelm toimi armeijan komentajana ja piti päämajaansa Tilburgissa. Vuonna 2004 seuran viralliseen nimeen liitettiin kaupungin nimi.

Willem II on voittanut kolme kertaa Alankomaiden mestaruuden ja neljä kertaa Alankomaiden cupin. Se pelaa kotiottelunsa 31. toukokuuta 1995 käyttöönotetulla 14 700 -paikkaisella Willem II Stadionilla. Kaudella 2004–2005 joukkueen kotiotteluiden katsojakeskiarvo oli 12 500.

Saavutuksia 
 Alankomaiden mestaruus 1916, 1952 ja 1955
 Toiseksi korkeimman sarjatason mestaruus 1957 ja 1963
 Alankomaiden Cupin voitto 1944 ja 1963

Entisiä pelaajia 
 Jimmy Calderwood
 Sami Hyypiä
 Joonas Kolkka
 Bert Konterman
 Oscar Moens
 Marc Overmars
 James Quinn
 Martijn Reuser
 Earnie Stewart
 Niki Mäenpää

Aiheesta muualla 

 Virallinen sivu

Alankomaalaiset jalkapalloseurat
Vuonna 1896 perustetut urheiluseurat
Tilburg
Power Metal (albumi)

Power Metal on metallimusiikkiyhtye Panteran neljäs albumi vuodelta 1988. Albumi oli ensimmäinen, jossa kuultiin Dimebag Darrellin laulua sekä ensimmäinen, jossa Phil Anselmo esiintyi päälaulajana. Tyylillisesti yhtyeen musiikki muuttui edeltäviin albumeihin nähden hieman jykevämpään suuntaan, joskaan ei yhtä raskaaseen kuin seuraavilla levyillä.

Kappaleet

Kokoonpano 
 Philip Anselmo – laulu
 Dimebag Darrell – kitara
 Vinnie Paul – rummut
 Rex Brown – basso

Panteran albumit
Vuoden 1988 albumit
Aperitiivi

Aperitiivi (, ’avata’) on ennen ateriaa nautittava alkoholijuoma, jonka ajatellaan lisäävän ruokahalua. Aperitiivin kera nautitaan joskus pieniä alkupaloja, kuten keksejä, pähkinöitä tai oliiveja. Joskus kilistellään laseja eli skoolataan.

Aperitiivit ovat yleisiä monissa Välimeren ruokakulttuureissa, etenkin Ranskassa ja Espanjassa. Muualle maailmaan aperitiivikulttuuri levisi näiden maiden siirtomaavallan myötä. Aperitiiveja nautitaan usein myös esimerkiksi Italiassa, Kreikassa, Portugalissa, Välimeren itärannikolla ja latinalaisessa Amerikassa. Eri maissa ja niiden eri alueilla aperitiiveina suositaan eri juomia.

Yleisiä aperitiivina nautittavia alkoholijuomia ovat kuivat ja jäähdytetyt valkoviinit, kuten Chablis, Chardonnay, Bordeaux, Sauvignon Blanc, Riesling, samppanja ja konjakki. Muitakin kuohuviinejä, kuten cavaa ja proseccoa, sekä roseeviinejä voidaan nauttia aperitiivina. Lisäksi väkevät viinit, kuten madeira, portviini ja kuiva sherry ovat yleisiä.

Viinipohjaisista juomasekoituksista aperitiivina suosittuja ovat esimerkiksi portugalilainen portonic, jossa on portviiniä ja tonic-vettä sekä sitruunaviipale. Mimosassa on samppanjaa ja appelsiinimehua. Vermutti on eri tavoin maustettu väkevä viini. Ranskassa eräs suosittu aperitiivi on Dubonnet.

Likööreistä suosittuja aperitiiveja ovat etenkin anispohjaiset liköörit. Cocktaileista suosittuja aperitiiveja ovat etenkin ne, joissa on katkeroa, Camparia, giniä tai vermuttia.

Katso myös 
 Digestiivi

Lähteet

Aiheesta muualla 

Alkoholijuomat
Seulonnan keskeiset artikkelit
N-butyronitriili

n-butyronitriili on orgaaninen yhdiste (nitriili), joka on huoneenlämmössä (20 °C) olomuodoltaan väritöntä nestettä, jolla on tunnusomainen haju. Sen kemiallinen kaava on C4H7N ja rakennekaava on CH3CH2CH2CN. n-butyronitriilista käytetään myös nimityksiä butaaninitriili, butyyrihapponitriili, 1-syanopropaani ja n-propyylisyanidi.

n-butyronitriilin moolimassa on 69,1 g/mol, sulamispiste –112 °C, kiehumispiste 116–118 °C, suhteellinen tiheys 0,8 g/cm3 (vesi = 1,0 g/cm3), liukoisuus veteen 25 °C lämpötilassa 3 g/100 ml, leimahduspiste 17 °C, itsesyttymislämpötila 501 °C ja CAS-numero 109-74-0.

Ympäristö- ja terveysvaikutukset 

Lyhytaikainen altistus höyrylle ärsyttää lievästi silmiä, ihoa ja hengitysteitä.

Aiheesta muualla 

Nitriilit
Ig Nobel -palkinto

Ig Nobel -palkinto eli Huumori-Nobel on parodia vuosittain jaettavista Nobel-palkinnoista. Se jaetaan vuosittain lokakuun alussa samoihin aikoihin kuin Nobel-palkinnot. Palkinnot myöntää tieteen huumorilehti Annals of Improbable Research (AIR) kymmenelle eri tieteenalan tutkimukselle, ”jotka saavat ihmiset ensin nauramaan ja sitten miettimään”. Ig Nobel -palkintoja on myönnetty kymmenessä eri kategoriassa vuodesta 1991 lähtien. Nykyisin palkintojenjakotilaisuus järjestetään Harvardin yliopiston Sanders Theatressa ja palkinto saa muutenkin tukea yliopiston taholta. Ensimmäiset palkinnot jaettiin perustein ”tutkimusta ei voi eikä pidä toistaa”.

Ig [ig] on lyhenne englanninkielisestä sanasta ignoble, joka tarkoittaa suomeksi alhaista tai epäjaloa.

Palkittuja
Esimerkkejä palkituista, kaikki palkitut löytyvät Ig Nobelin kotisivuilta.

2016
Biologia: Charles Foster ja Thomas Thwaites, eläinten käytöksien tutkiminen eläytymällä eläimiksi
Lisääntymistiede: egyptiläinen Ahmed Shafik, tutkimus eri housumateriaalien vaikutuksista rottien seksielämään, julkaistu vuonna 1993
Kirjallisuus: ruotsalainen Fredrik Sjöberg, omaelämäkerrallinen trilogia, joka kertoo kukkakärpästen pyydystämisestä Runmarön saarella
Kemia: dieselautojen päästöjen vääristelystä kiinni jäänyt autonvalmistaja Volkswagen
Lähde:

2017
Fysiikka: Marc-Antoine Fardin (tutkimuksessa Fardin tutki muun muassa kuinka kauan kissalla kestää mukautua lavuaarin tai kulhon muotoon käyttäen apuna fysiikan teorioita, joilla selvitetään nestemäisten aineiden muodonmuutoksia)
 Rauha: tutkimus, jossa selvitettiin didgeridoon soittamisen vaikutusta uniapneaan
Lääketiede: magneettikuvauksen avulla selvitettiin miksi jotkut ihmiset vihaavat niin paljon juustoa
Anatomia: tutkimus, joka selvitti miksi vanhoilla miehillä on niin suuret korvat
Psykologia: tutkimuksessa tarkasteltiin identtisten kaksosten kykyä tunnistaa valokuvia toisistaan
Lähde:

Lähteet

Aiheesta muualla
 Ig Nobelin virallinen sivu  
 Luettelo palkituista
Rex

Rex on latinaa ja tarkoittaa kuningasta. Rex voi myös viitata johonkin seuraavista:

Eläimiä 
Cornish rex, kissarotu
Devon rex, kissarotu
rex,  marsurotu
Selkirk rex, kissarotu
Standard rex, lemmikkikanirotu
Tyrannosaurus rex, dinosauruslaji.

Yrityksiä, kulkuneuvoja ja tuotemerkkejä 
Bio Rex, elokuvateatteriyritys
Radio Rex, suomalainen paikallisradio
Rex, makeinen Fazerin Parhain -makeissekoituksessa
SS Rex, italialainen laiva.

Elokuvia ja musiikkiesityksiä 
Oedipus Rex, Igor Stravinskyn säveltämä ooppera
Poliisikoira Rex, itävaltalainen televisiosarja
Rex, dinosaurushahmo Toy Story -elokuvissa.

Henkilöitä 
 Rex, miehen etunimi
 Rony Rex, oik. Rony Vartio (s. 1989), suomalainen elektronisen musiikin artisti ja radiojuontaja
 Simon Rex (s. 1974), yhdysvaltalainen näyttelijä ja rap-artisti.

Katso myös 
R.E.X. Records, levy-yhtiö
REXX, ohjelmointikieli.
Thelma ja Louise

Thelma ja Louise (Thelma & Louise) on yhdysvaltalainen elokuva vuodelta 1991. Sen on ohjannut Ridley Scott, ja nimiosia esittävät Geena Davis (Thelma) ja Susan Sarandon (Louise). Harvey Keitel näyttelee elokuvassa sympaattista poliisia. Elokuva oli Brad Pittin läpimurto Hollywoodissa. Hän esittää petollista varasta, johon Thelma ihastuu. Elokuvan ensi-ilta oli 24. toukokuuta vuonna 1991, ja se oli suuri kassamenestys. Elokuvasta onkin tullut jo klassikko ja kulttielokuva etenkin feministien keskuudessa.

The New York Timesin kriitikot valitsivat Thelman ja Louisen vuonna 2004 yhdeksi kaikkien aikojen tuhannesta parhaasta elokuvasta maailmassa.

Juoni

Elokuvassa seurataan kahden ystävyksen, Thelman ja Louisen, automatkaa läpi Yhdysvaltojen. Naiset lähtevät ajomatkalle Louisen vihreällä Ford Thunderbird avoautolla. Illan tullen he pysähtyvät tienvarsibaariin tauolle. Thelma flirttailee juovuksissa juuri tapaamalleen miehelle, joka illan päätteeksi yrittää raiskata hänet. Louise ehtii kuitenkin aseensa kanssa väliin ja uhkaa ampua miehen. Mies jättää Thelman rauhaan, mutta ärsyyntynyt Louise ampuu tämän siitä huolimatta. Louise ja hysteerisesti itkevä Thelma pakenevat paikalta. 

Louise päättää paeta Meksikoon ja saa suostuteltua Thelman mukaansa. Matkan varrella he ottavat kyytiin miehen nimeltä JD, jonka kanssa Thelma myös viettää intohimoisen yön. Aamulla naiset kuitenkin huomaavat miehen varastaneen heidän kaikki rahansa ja kadonneen paikalta. Louise vaipuu epätoivoon, jolloin Thelma ottaa ohjat käsiinsä ja rahan puutteessa ryöstää kaupan. Naiset jatkavat pakoaan. Lopulta poliisit onnistuvat paikantamaan heidät, ja heidät saarretaan loukkuun Grand Canyonin jyrkänteelle. Yhteisen päätöksen jälkeen naiset tekevät itsemurhan ajamalla autolla yli rotkon reunan.

Näyttelijät

Lähteet

Aiheesta muualla

Kirjallisuutta
Aikman, Becky. Off the Cliff : How the Making of Thelma & Louise Drove Hollywood to the Edge. New York : The Penguin Press, 2017. ISBN 978-1-59420-671-9.

Yhdysvaltalaiset draamaelokuvat
Vuoden 1991 yhdysvaltalaiset elokuvat
Ridley Scottin ohjaamat elokuvat
Yhdysvaltalaiset road moviet
Parhaan alkuperäisen käsikirjoituksen Oscar-palkinnon saaneet elokuvat
Nivajoki

Nivajoki (, ) on 36 kilometrin pituinen joki Murmanskin alueen lounaisosassa Luoteis-Venäjällä. Nivajoki saa alkunsa Imanterojärven eteläpäästä ja laskee Vienanmeren Kantalahteen. Joen suulla sijaitsee Kantalahden kaupunki ja lähellä sen niskaa Poljarnyje Zori. 

Nivajokeen rakennettiin 1930-luvun alussa suuri vesivoimalaitos ja 1940–1950-luvuilla kaksi laitosta lisää. Nivajoen voimalaitos mahdollisti Kantalahden ja Murmanskin välisen 278 kilometrin rataosan sähköistyksen ennen vuotta 1941. Nivajoen voimalaitoksen suuruutta kuvaa se, että Neuvostoliitto tilasi Tšekkoslovakiasta 10 teollisuusveturia käytettäväksi voimalaitostyömaalla. 

Kolmen laitoksen nykyinen yhteisteho on 240 megawattia ja vuosituotanto 1 390 gigawattituntia. Laitokset ovat venäläis-suomalaisessa omistuksessa (Gazprom ja Fortum) olevan TGK-1-yhtiön omistuksessa.

Nivajoen voimalaitokset

Lähteet

Aiheesta muualla

Energiayhtiö TGC-1: Kolskij-haaraosasto  

Murmanskin alueen joet
Katriina

Katriina on suomalainen naisen etunimi. Myös Katriinan kansainvälistä sisarnimeä Katrina käytetään Suomessa.

Katriinan ja Katrinan alkuperä on kreikkalainen nimi Aikaterine, jonka alkuperää ei tunneta varmasti.
Katriina juontuu Aikaterinesta Katariina-nimen kautta, josta Katriina on lyhenne.

Vuoden 2019 loppuun mennessä Suomessa on rekisteröity 23 856 Katriina- ja 1 774 Katrina-nimen saanutta henkilöä, jotka kaikki ovat naisia.

Tunnettuja Katriinoja
 Katriina Elovirta, jalkapalloilija, erotuomari ja Palloliiton kehityspäällikkö
 Katriina Haikala, nykytaiteilija
 Katriina Honkanen, laulaja, näyttelijä
 Katriina Huttunen (o.s. Savolainen), kirjallisuuden suomentaja
 Katriina Ilmaranta (ent. Pajunen), lavastaja ja professori
 Katriina Järvinen, tietokirjailija, psykoterapeutti ja luennoitsija
 Katriina Latosaari, koripalloilija
 Katriina Ranne, kirjailija, tutkija ja runouden suomentaja
 Katriina Rinne, näyttelijä
 Katriina Rosavaara, kuvataiteilija, kuvakirjailija ja Feministisen puolueen puheenjohtaja
 Katriina Saarinen, salibandyn pelaaja
 Katriina Sonck, keskimatkojen juoksija
 Katriina Talaslahti, jalkapallomaalivahti
 Katriina Tavi, lapsinäyttelijä
 Katriina Virtanen, yritysjohtaja

Tunnettuja Katrinoja
 Katrina Bowden, yhdysvaltalainen elokuva ja televisionäyttelijä
 Katrina Gorry, australialainen jalkapalloilija
 Katrina Harjuhahto-Madetoja, suomalainen johtaja ja yhteiskunnallinen vaikuttaja
 Katrina Jade, yhdysvaltalainen pornonäyttelijä
 Katrina Kaif, englantilainen Bollywood-näyttelijä ja malli
 Katrina Law, yhdysvaltalainen näyttelijä
 Katrina Lehis, virolainen miekkailija ja olympiavoittaja
 Katrina Leskanich, yhdysvaltalais-englantilainen laulaja ja muusikko, Katrina and the Waves -yhtyeen jäsen
 Katrina Lumikallio, suomalainen sukupuolitutkija
 Katrina Powell, australialainen maahockeypelaaja
 Katrina Scott, yhdysvaltalainen tennispelaaja

Kuvitteellisia Katriinoja ja Katrinoja
 Katriina, Sally Salmisen samannimisessä teoksessa vuodelta 1936
 Katriina, Pekka Himangan kappaleessa "Kankaan kaunis Katriina"
 Katriina Kivilaakso, Katariina Kaitueen roolihahmo televisiosarjassa Parhaat vuodet
 Katrina Anne Van Tassel, Christina Riccin roolihahmo elokuvassa Päätön ratsumies (1999)

Lähteet

Etunimet
Theatre of Pain

Theatre of Pain on yhdysvaltalaisen rock-yhtye Mötley Crüen kolmas studioalbumi. Se julkaistiin kesäkuussa 1985.

Albumin taustaa 
Albumilla Theatre of Pain yhtye muutti musiikkiaan ja ulkonäköään yhä enemmän kevyempää glam metalia muistuttavaan suuntaan. Kappaleesta ”Louder Than Hell” oli äänitetty demoversio jo edellisen albumin työstöurakassa nimellä ”Hotter Than Hell”.

Yhtyeen basisti Nikki Sixx kertoo Mötley Crüen vuonna 2002 julkaistussa elämäkertakirjassa The Dirt: Mötley Crüe: Confessions of the world's most notorious rock band, että albumia työstäessä yhtye oli uupunut rankkojen ja pitkien kiertueiden sekä huumeiden ja alkoholin vaikutuksesta. Kyseiset ongelmat vaikuttivat niin albumin äänittämiseen kuin myös kappaleiden kirjoittamiseen. Sixxin mukaan kukaan yhtyeestä ei pitänyt mikrofoniensa tai soittimiensa tuottamista äänistä studiossa, mutta he olivat liian voimakkaasti riippuvuuksiensa orjia ongelmien korjaamista varten. Esimerkiksi Mick Mars oli ärsyyntynyt jouduttuaan käyttämään syystä tai toisesta Gallien-Krueger-merkkistä vahvistinta tavanomaisen Marshallinsa sijaan. Kitaristin asenne muuttui kuuleman mukaan väliaikaisesti, kun samassa studiossa työskennellyt Jeff Beck lainasi häneltä plektraa.

Albumi on omistettu joulukuussa 1984 kuolleelle Razzlelle, joka oli suomalaisen rock-yhtye Hanoi Rocksin rumpali. Mötley Crüen laulaja Vince Neil ajoi päihtyneenä autolla kolarin. Vieressä istunut Razzle kuoli onnettomuudessa.

Kappaleluettelo

Arvostelut 
 AllMusic:

Kokoonpano 
 Vince Neil – laulu, huuliharppu, taustalaulu
 Nikki Sixx – basso, bassopedaalit, syntetisaattorit, taustalaulu
 Mick Mars – rytmikitara, soolokitara, akustinen kitara, slide-kitara, taustalaulu
 Tommy Lee – rummut, lyömäsoittimet, piano, taustalaulu

Lähteet

Vuoden 1985 albumit
Mötley Crüen albumit
Shout at the Devil

Shout at the Devil on yhdysvaltalaisen rock-yhtye Mötley Crüen toinen studioalbumi. Se julkaistiin syyskuussa 1983. Yhtye teki albumin avulla lopullisen läpimurtonsa keräten mainetta maailmanlaajuisesti. Albumia on kehuttu yhtyeen esikoislevyn Too Fast for Love tavoin sekä tyylilajinsa vaikuttavimmaksi että itse yhtyeen parhaaksi tuotokseksi. Shout at the Devil on myös yhtyeen raskain albumi nimilevyn Mötley Crüe ohella. Albumi on tyyliltään enemmän hard rockia ja heavy metalia kuin useita eri tyylejä yhdistellyt Too Fast for Love.

Nauhoittaminen 
Albumin tuotti aikaisemmin muun muassa Cheap Trickin ja Ted Nugentin kanssa työskennellyt Tom Werman. Hän oli yhtyeelle uusi tuttavuus, ja basisti Nikki Sixx tunsi hänen kanssaan välittömästi yhteenkuuluvuutta ja tuli samalla hyvin toimeen, ainakin aluksi. Werman ymmärsi erinomaisesti, mitä Nikki halusi ilmaista kappaleillaan ja millaista äänimaailmaa hän haki. Kaksikolla oli hyvin samanlaiset käsitykset yhtyeen musiikista ja siitä, miten siitä saataisiin vielä parempaa. Albumi äänitettiin Hollywoodin Cherokee Studiosissa noin yhdeksässä kuukaudessa. Samaan aikaan studiossa työskennellyt, sooloalbumiaan työstänyt The Doorsin entinen kosketinsoittaja Ray Manzarek vieraili usein yhtyeen luona juoden heidän viinaansa, käyttämällä heidän huumeitaan sekä kertomalla tarinoita entisestä yhtyekaveristaan Jim Morrisonista.

Nikki Sixx oli kiinnostunut albumin työstöaikoina mustasta magiasta. Yhtyeellä oli tapana tehdä kokeiluja ja nauhoitella teeman mukaisia kappaleita ja loitsuja. Jossakin vaiheessa jotkut yhtyeen jäsenet makasivat studion lattialla yrittäen lausua Jesus is Satan (suom. 'Jeesus on Saatana') takaperin kattoon kiinnitetyn gongin pyöriessä ja kumistessa heidän yläpuolellaan aavemaisesti. Sixxin mukaan heidän äänittäjänsä otti kyseisenä päivänä, koska piti yhtyeen jäseniä riivattuina. Yhtyeen tapojen mukaisesti aika niin studiossa kuin sen ulkopuolella sisälsi railakasta huvittelua: yhtenä iltana Nikki, Tommy sekä hänen rumputeknikkonsa Clyde "The Spide" Duncan joutuivat paikallisten poliisien häiriköimiksi. Vastauksena siihen kolmikko päätti virtsata poliisiauton sisälle avoimesta ikkunasta. Samana yönä Tommy heitti tiiliskiven studion lasin läpi.

Kritiikki 
Metalliyhtyeitä syytettiin kyseisenä aikana yleisesti satanismista, väkivaltaisista ja itsemurhaan kehottavista tai muuten sopimatonta kieltä sisältävistä sanoituksista ja myös kielteisesti nuorisoon vaikuttavasta musiikista. Myös Mötley Crüe sai oman osansa arvostelusta, kun albumin kappale ”Bastard” pääsi PMRC:n "Filthy Fifteen" -listalle väkivaltaisten sanoitustensa vuoksi. Albumin nimi herätti joissakuissa närää, ja yhtyettä syytettiin satanismista. Yhtye puolustautui jatkuvasti painottamalla nimessä lukevan Shout at the Devil eikä Shout with the Devil. Albumin nimi oli ollut alun perin Shout with the Devil, mutta Nikki Sixx muutti sen, osittain levy-yhtiön sekä Tom Zutautin painostuksesta.

Kappaleet

Arvostelut 
AllMusic: 
Rolling Stone:

Kokoonpano 
 Vince Neil – laulu
 Nikki Sixx – basso
 Mick Mars – kitara
 Tommy Lee – rummut

Lähteet

Vuoden 1983 albumit
Mötley Crüen albumit
Luttojoki

Luttojoki ( tai Lohttu, , ) on Tuulomajoen vesistöön kuuluva joki Inarin ja Sodankylän kuntien itäosissa Suomessa ja Petsamon eteläosassa Murmanskin alueella Venäjällä. Venäjän vesistörekisterin mukaan joen pituus on 235 kilometriä ja valuma-alueen laajuus 7 980 neliökilometriä.

Ennen alueluovutuksia lähes koko Luttojoki sijaitsi Suomen alueella. Nykyään se kuuluu osittain UK-puiston–Sompion–Kemihaaran Natura 2000 -luonnonsuojelualueeseen.

Luttojoesta on saatu isoja taimenia noin 2–3 kiloon.

Luttojoki saa alkunsa Inarin kunnan alueelta Saariselän pohjoisosassa sijaitsevista pikkujärvistä. Joki virtaa sieltä itään kulkien osan matkaa Inarin ja Sodankylän välistä rajaa pitkin. Raja-Joosepin rajanylityspaikan läheisyydessä Luttojoki virtaa Venäjän puolelle, virtaa koilliseen ja laskee Ylä-Tuuloman tekojärven länsipäähän. Tekojärven itäpäästä vedet virtaavat edelleen Tuulomajokea Kuolanvuonoon. 

Luttojoen merkittävin sivujoki Suomen puolella on Suomujoki.

Lähteet

Aiheesta muualla
Virtaamatilastoja/R-Arctic Net 

Tuulomajoen vesistö
Petsamon joet
Murmanskin alueen joet
Inarin joet
Sodankylän joet
Sanskulotit

Sanskulotit ( tai sansculottes, ’polvihousuttomat’) on nimitys, jolla Ranskan aristokratia ryhtyi vuonna 1790 kutsumaan kolmannen säädyn köyhimpiä edustajia. Nimi tulee siitä, että nämä eivät käyttäneet tuolloin muodikkaita polvihousuja (culotte) vaan pitkiä housuja. Ranskan suuren vallankumouksen aikana termi yleistyi tarkoittamaan vallankumousarmeijan heikosti vaatetettuja ja varustettuja vapaaehtoisia sekä yleensä äärimmäisen linjan vallankumouksellisia.

Sanskulottien tyypilliseen vaatetukseen kuuluivat:

 pantalon, pitkät pussimaiset housut
 carmagnole, lyhytliepeinen takki
 fryygialaismyssy, jossa Ranskan trikolorin värinen kokardi
 sabots, maaseudulla yleisesti käytetyt puukengät.

Sanskulotit tukivat radikaaleimpia vallankumouksellisia, kuten Maximilien Robespierreä. Robespierren häviön jälkeen sanskulottien vaikutusvalta hiipui, ja ilman vahvaa johtajaa he hajosivat pieniksi vähämerkityksisiksi ryhmittymiksi.

Lähteet 
Annukka Aikio ja Rauni Vornanen: Uusi sivistyssanakirja. Kustannusosakeyhtiö Otava 1993. ISBN 951-1-11365-8.

Viitteet

Aiheesta muualla 

Ranskan historia
Ranskan vallankumouksen poliittiset ryhmät
Kuopio-Iisalmi-Nivala

Kuopio-Iisalmi-Nivala on Juice Leskisen viidestoista ja Juice Leskinen Grand Slam -yhtyeen järjestyksessään neljäs albumi. Sen julkaisi Polarvox vuonna 1984. Albumi on niin sanottu tupla-LP, eli se koostuu kahdesta LP-levystä. Ensimmäinen CD-versio levystä ilmestyi vuonna 1988 ja seuraava, remasteroitu versio vuonna 2003.

Live-albumi on äänitetty vuoden 1983 marraskuussa pidetyillä keikoilla Kuopiossa (Kaupunginhotelli 17.11.), Iisalmessa (PK-halli 18.11.) ja Nivalassa (Tuiskula 19.11.). 

Yleisradion TV2 kuvasi Nivalan keikan 19. marraskuuta 1983. Televisiossa se nähtiin vuoden 1984 helmikuussa sekä muun muassa Yle Teema -kanavalla marraskuussa 2006.

Kappaletta ”MCMLXXXIV” (laulu Ila Loueranta) ei ole julkaistu Juice Leskisen muilla varsinaisilla levyillä.

Kappaleet 
A-puoli
 
 
 
 
 
 
 
 

B-puoli

 
 
 
 
 
 

C-puoli

 
 
 
 
 
 

D-puoli

Nivalan tallenteen kappaleet 
 Boogieteorian alkeet (säv & san. Juice Leskinen, sov. Tikanmäki)
 Eesti (On My Mind) (säv & san. Juice Leskinen, sov. Tikanmäki)
 Syksyn sävel (säv & san. Juice Leskinen, sov. Tikanmäki)
 Yhdessä itkien (säv & san. Juice Leskinen, sov. Tikanmäki)
 Arkadianmäen ongelmajätelaitos (säv & san. Juice Leskinen, sov. Tikanmäki)
 MCMLXXXIV (säv & san. Juice Leskinen, sov. Tikanmäki)
 Viidestoista yö (säv & san. Juice Leskinen, sov. Tikanmäki)
 Hellurei ja Onni Gideon (Giddy up a ding dong) (säv. Bell Freddie & Lattanzi Peppino W., suom. san. Juice Leskinen, sov. Tikanmäki)
 Rock’n Roll’n Blues’n Jazz (säv & san. Juice Leskinen, sov. Tikanmäki)
 Kuopio tanssii ja soi (säv & san. Juice Leskinen, sov. Tikanmäki)
 Luonas kai olla saan (säv & san. Juice Leskinen, sov. Tikanmäki)
 Elämässä pitää olla runkkua (säv & san. Juice Leskinen, sov. Tikanmäki)

Kokoonpano 
 Juice Leskinen – laulu, kitara
 Vesa Sytelä – rummut, taustalaulu
 Antti Tammilehto – basso, taustalaulu
  Hannu ”Puntti” Valtonen – kitara, taustalaulu, laulu kappaleessa ”Yhdessä itkien” ensimmäinen säkeistö ja ensimmäinen kertosäe
 Ila Loueranta – piano, kitara, taustalaulu, laulu kappaleessa ”MCMLXXXIV”
 Anssi Tikanmäki – kosketinsoittimet, taustalaulu, laulu kappaleessa Arkadianmäen ongelmajätelaitos
 Vesa Hyrskykari – tenorisaksofoni
 Nalle Lehtonen – trumpetti
 Antti Seppo – tenorisaksofoni
 Pantse Syrjä – kitarasoolo (kappaleessa ”Pilvee, pilvee”)
 Pate Mustajärvi – laulu (kappaleissa ”Yhdessä itkien” ja ”Elämässä pitää olla runkkua”)
 Levyllä esiintyy myös Grand Slam -yhtyeen sisällä vaikuttanut ”pienoisyhtye” Ensyklopedia-kerho

Arvostelut 
 Soundi:

Lähteet

Aiheesta muualla 
 Ylen Elävä arkisto – Juice & Grand Slam: Luonas kai olla saan

Vuoden 1984 konserttitallenteet
Juice Leskisen albumit
Mikroterä

Mikroterä oli pieni piipitoisesta kivestä isketty prismamainen pala, josta tehtiin työkalujen teriä. Terien pituus oli korkeintaan 5 cm. 

Mikroterätekniikka tuli käyttöön Mongoliassa 45 000 vuotta sitten leviten sieltä Japaniin noin 20 000 vuotta sitten. Mikroterien käyttö levisi myös pohjoisemmaksi Siperiaan. Mikroteriä käytettiin Koillis-Aasiassa ja Luoteis-Amerikassa 27 000-7 000 vuotta sitten. Tämä on Siperian-Amerikan paleoarktinen traditio tai Denali-kompleksi, jota luonnehtivat mikroterät, kaivertimet ja jotkut 2-puolisesti isketyt työkalut. Alaskaan tämä perinne saapui 13 500-10 000 vuotta sitten.

Esihistoriallinen tekniikka
Taivaan kappaleita

Taivaan kappaleita on  Juice Leskisen kahdeskymmenes ja Juice Leskinen Grand Slamin seitsemäs albumi. Sen julkaisi vuonna 1991 Johanna Grand Slam -yhtyeen omalla GS-alamerkillä. Levy myi kultaa ilmestymisvuonna 1991 ja myöhemmin platinaa. Sitä pidetään yhtenä Leskisen yhteiskuntakriittisimmistä albumeista. Levyn yhteiskuntakriittisyys saattaa johtua Leskisen perättömästä pidätyksestä (häntä epäiltiin huumausaineiden hallussapidosta ja myynnistä) sekä sitä seuranneista oikeudenkäynneistä.

Levyn kannen on taiteillut Juho Juntunen.

Kappalelista

Kaikki kappaleet säveltänyt ja sanoittanut Juice Leskinen, sovittanut Anssi Tikanmäki, paitsi ”Kädet” ja ”Halintamyymälän aamutoimet” (säv. Leskinen–Tikanmäki, san. Leskinen, sov. Tikanmäki).

A-puoli

B-puoli

Kappale ”Filosofi” kierrättää jo 1970-luvulla monta kertaa kierrätettyä kappaletta (mm. ”Einarin polkupyörä”, ”Napoleonin mopo”, ”Tarzanin kalsarit”); vanhaan säveleen Leskinen on tehnyt uudet sanat ja Tikanmäki uuden sovituksen. Kappaleista ”Siniristiloppumme”, ”Norjalainen villapaita”, ”Pienestä pitäen” sekä ”Daisarit” on tehty musiikkivideot.

Kokoonpano

Taivaan kappaleita -albumilla Leskisen taustalla soitti jälleen Grand Slam -yhtye, vierailijoilla täydennettynä. Albumilla vierailee muun muassa Eero ”Safka” Pekkonen.

 Juice Leskinen – laulu, kitara
 Vesa Sytelä – rummut, laulu, mandoliini
 Antti Tammilehto – basso, laulu
 Jari Yliaho – kitara, laulu
 Ila Loueranta – kitara, laulu
 Anssi Tikanmäki – piano, urut, koskettimet, laulu
 Eero "Safka" Pekkonen – haitari

Levyllä vierailevat myös Toni Lähteenmäki, Puntti Valtonen, Appo Hurula, Dave Lindholm, Säppi Hakasalo, Panu Saari ja Henrik Perelló.

Lähteet 

Juice Leskisen albumit
Vuoden 1991 albumit
Yellow Dog Linux

Yellow Dog Linux oli coloradolaisen Terra Softin julkaisema ja ylläpitämä Fedora -pohjainen GNU/Linux -käyttöjärjestelmän jakelupaketti. Ensimmäinen versio julkaistiin 1999. Yellow Dog Linux on suunniteltu PowerPC-suoritinarkkitehtuurille ja yleensäkin vanhemmille ja heikkotehoisemmille koneille. Työpöytäympäristönä käytetään oletuksena KDE:tä, mutta myös GNOME:n voi valita halutessaan.

Viides versio on ensimmäinen käyttöjärjestelmä joka on julkaistu PlayStation 3:lle, jolloin käytetään työpöytäympäristönä Enlightenment E17:aa.

Lähteet

Aiheesta muualla
 YellowDoglinux.com, Yellow Dog Linuxin kotisivut 
 Terra Soft Solutions

Red Hat Linuxin johdannaiset
Heimot

Heimot on vuonna 2006 julkaistu suomalainen tieteisroolipeli, jonka on kirjoittanut Miska Fredman ja julkaissut Ironspine. Roolipelin ensimmäinen laitos on noin 270-sivuinen kovakantinen kirja.

Heimot-roolipeli sijoittuu kaukaiseen tulevaisuuteen, jossa ympäri tunnettua avaruutta levittäytynyt suuren sodan ja hävityksen runtelema ihmiskunta on jakautunut yhdeksään heimoon. Roolipelin synkästä maailmasta voidaan löytää vaikutteita mm. Dan Simmonsin Hyperion-saagasta ja Frank Herbertin Dyyni-trilogiasta.

Kirjallisuutta

Aiheesta muualla 

 Heimot-roolipelin kotisivu
 Julkaisijan kotisivut

Suomalaiset roolipelit
Pöytäroolipelit
Mocedades

Mocedades on espanjalainen yhtye joka luultavasti parhaiten tunnetaan vuoden 1973 euroviisuista, jossa he sijoittuivat toiseksi kappaleella Eres Tú. Kappaleesta tuli suuri hitti Euroopassa ja Yhdysvalloissa. Kappale oli yksi 14 laulusta jotka pääsivät loppukilpailuun vuoden 2005 Congratulations-tapahtumassa, jossa valittiin kaikkien aikojen parasta euroviisukappaletta. Vaikka Mocedadeksen jäsenet ovatkin baskeja, ovat he aina laulaneet muilla kielillä, pääosin espanjaksi.

Aiheesta muualla 
 Eres Tún lyriikka
 Virallinen sivusto

Espanjalaiset yhtyeet
Espanjan euroviisuedustajat
Vuoden 1973 euroviisuedustajat
Girls, Girls, Girls

Girls, Girls, Girls on yhdysvaltalaisen rock-yhtye Mötley Crüen neljäs studioalbumi. Se julkaistiin toukokuussa 1987. Albumi sijoittui samana vuonna Billboard-listoilla Yhdysvalloissa sijalle 2 ja Iso-Britanniassa sijalle 14. Yhdysvalloissa albumin edelle meni vain Whitney Houstonin Whitney. Levyn tunnetuimpia kappaleita ovat singlet ”Wild Side”, ”You’re All I Need” sekä nimikkoteos ”Girls, Girls, Girls”. Jokaisesta mainitusta on tehty myös Wayne Ishamin ohjaama musiikkivideo.

Albumin taustaa 
Yhtyeen basisti sekä pääasiallinen sanoittaja Nikki Sixx oli levyn äänittämisen aikoihin koukussa heroiiniin, minkä johdosta hän ei kyennyt antamaan kaikkeaan kappaleiden kirjoittamiseen ja äänittämiseen. Hän ei pystynyt myöskään hallitsemaan asioita aikaisempaan tapaan. Tuottaja Tom Wermanilla oli suuri vastuu uuden albumin onnistuneessa valmistumisessa.

Kappale ”Wild Side” on yhtyeen tyylille sopivaksi muokattu versio Isä meidän -rukouksesta. Ajatus oli Nikkin oma. Kappale ”Girls, Girls, Girls” on kunnianosoitus naisille sekä yhtyeen riettaalle elämäntyylille ja sen loppusoolo päättyy kesken kaiken, kun yhtyeen kitaristi Mick Mars putoaa tuoliltaan humalassa kesken äänittämisen. ”Dancing on Glass” kertoo huumeriippuvuudesta. ”Five Years Dead” perustuu Nikkin lukemaan samannimiseen kirjaan vuodelta 1938. Balladi ”You’re All I Need” perustuu Nikkin entiseen Nicole-nimiseen tyttöystävään, jonka hän ajatteli pettävän tätä näyttelijä Jack Wagnerin kanssa. Wagnerilla oli lähes samanniminen kappale ”All I Need” vuodelta 1985, jossa mies surmaa rakastamansa naisen saadakseen tämän itselleen ikuisiksi ajoiksi. Yhtyeen kappaleeseen kuvattu musiikkivideo perustuu Wagnerin omaan teokseen eikä sisältänyt alkujaan ainuttakaan otosta itse yhtyeestä, kunnes niitä kuvattiin myöhemmin ohjaaja Wayne Ishamin studiolla ja lisättiin videoon levy-yhtiön vaatimuksesta. Albumin päätösraita ”Jailhouse Rock” on liveäänitys yhtyeen Theatre of Pain -kiertueelta vuodelta 1986.

Kappaleluettelo

Arvostelut 
AllMusic:

Kokoonpano 
 Vince Neil – laulu
 Nikki Sixx – basso
 Mick Mars – kitara
 Tommy Lee – rummut

Vuoden 1987 albumit
Mötley Crüen albumit
Moottoritorpedovene Vasama

Moottoritorpedovene Vasama (Neuvostoliiton laivastossa TK 52) oli Suomen merivoimien moottoritorpedovene ja myöhemmin partiovene.

Valmistus 
Alus rakennettiin 1941 Leningradissa brittiläisellä lisenssillä osana suurempaa sarjaa. Alustyyppi oli suurempi kuin useimmat venäläiset moottoritorpedoveneet.

Palvelus Suomessa 
Vasama oli yksi suomalaisten jatkosodassa valtaamasta viidestä aluksesta. Se löydetiin lokakuussa 1941 uponneena myrskyssä Borstölle.

On erilaisia tarinoita siitä, mitä alus oli tekemässä. Se oli joko pakenemassa saksalaisten hyökkäystä Viron saarille ja yrittämässä päästä Hankoon tai se kuului ensimmäiseen Hangon evakuointivaiheeseen. 

Alus oli vuonna 1941 tehokkain suomalainen lajissaan. Siinä oli ensimmäisenä 20 mm konetykki, joka osoittautuikin hyvin tarpeelliseksi ensimmäisessä operaatiossa eli Somerin loppuevakuoinnissa. Lisäksi aluksessa oli venäläismallinen hyvin tehokas savutuslaite pakoputkissa. Veneen ensimmäinen suomalainen päällikkö oli luutnantti Toivo Siivonen 

Vasamaa käytettiin moottoritorpedoveneenä syksyllä 1941 ja purjehduskaudella 1942. Italiasta ostettujen veneiden saapuessa 1943 näistä poikkeava ja hitaampi Vasama muutettiin vartioveneeksi, jolloin torpedonheittimet korvattiin 40 mm konetykillä.

Syksyllä 1944 alus luovutettiin takaisin Neuvostoliitolle eikä sen myöhemmistä vaiheista tiedetä.

Lähteet

Viitteet 

Vasama
Pentti Valkonen

Pentti Pekka Valkonen (11. helmikuuta 1911 Sakkola – 6. lokakuuta 1944 Alatornio) oli suomalainen sotilas ja Mannerheim-ristin ritari numero 156. Jalkaväkirykmentti 11:n kolmannen pataljoonan komentajana toiminut majuri Valkonen nimitettiin Mannerheim-ristin ritariksi 7. lokakuuta 1944, kaatumisensa jälkeisenä päivänä.


Sotilasura
Jatkosodan alussa Valkonen oli III armeijakunnan Suomussalmen rintamalla. Hän oli ratkaisevasti vaikuttamassa Nouskuan lohkon, Vellammen–Oisiinlammen kannaksen puolustuksen pitämiseen sekä myöhemmin Tornion maihinnousutaistelussa menestymiseen. Suomussalmella 5. marraskuuta 1941 Valkonen määräsi pasifisti Arndt Pekurisen teloitettavaksi tämän kieltäydyttyä tarttumasta aseeseen toistuvista käskyistä huolimatta.

Syyskuun lopulla 1944 Valkosesta kaavailtiin Raahen suojeluskuntapiirin 2. yleisesikuntaupseeria nimellisesti ”valvomaan kotiuttamista” mutta tosiasiassa johtamaan aseiden hajavarastointia. Everstiluutnantti Usko Haahden mukaan Valkonen oli ensimmäisten 2. yleisesikuntaupseeriksi valittujen joukossa. Valkosen esimies kenraalimajuri Aaro Pajari kuitenkin kieltäytyi ehdottomasti luovuttamasta parasta pataljoonankomentajaansa, ja Valkoselle varattuun tehtävään nimitettiin kapteeni Osmo Vihma. Vain pari päivää tämän jälkeen Valkonen kaatui.

Lähteet

Kirjallisuus

Viitteet

Kirjallisuutta

Aiheesta muualla
Mannerheim-ristin ritarit.  Päämajamuseo.
Pentti Pekka Valkosen biografia.  Pohjan Prikaatin Kilta.

Mannerheim-ristin ritarit
Vuonna 1911 syntyneet
Vuonna 1944 kuolleet
Suomalaiset toisessa maailmansodassa kaatuneet
Ten Thousand Fists

Ten Thousand Fists on Disturbedin kolmas studioalbumi. Se nauhoitettiin tammi- ja kesäkuun 2005 välisenä aikana. Levy julkaistiin 20. syyskuuta 2005, jolloin edellisen albumin, Believen julkaisusta oli kulunut kolme vuotta ja kolme päivää. 

Ten Thousand Fists nousi ilmestyessään billboardin listan ykköseksi, ja 6. tammikuuta 2006 se myi Yhdysvalloissa platinaa. 

Albumilta julkaistu single "Land of Confusion" on cover-versio Genesiksen samannimisestä kappaleesta vuodelta 1986. Singleinä julkaistiin sen lisäksi "Guarded", "Stricken" ja "Just Stop".

Kappale "Decadence" oli mukana Need for Speed: Most Wanted -kaahailupelin soittolistassa.

Kappaleet

Kokoonpano 
Disturbed
 David Draiman - laulu
 Dan Donegan - kitara
 Mike Wengren - rummut, lyömäsoittimet

Lisämuusikko
 John Moyer - basso, taustalaulu

Lähteet 

Vuoden 2005 albumit
Disturbedin albumit
Nila

Nila eli floeemi (engl. phloem) on putkilokasveissa oleva johtosolukon osa, joka kuljettaa orgaanisia aineita, erityisesti yhteyttämistuotteita lehdistä muualle kasviin. Nila on paljassiemenisillä yksinkertainen siiviläsolujen ketju. Koppisiemenisillä nila on monimutkaisempi ja koostuu siiviläputkista, nilatylppysoluista, seurasoluista ja niini- eli nilasyistä. Nila ympäröi puuosaa yhtenäisenä kerroksena.

Nilan johtosolutyyppejä ovat siiviläsolut ja siiviläputket, jotka kuljettavat muun muassa yhteyttäistuotteita. Siiviläsolut ovat pitkiä, umpimaisia ja suippuja soluja, joiden seinissä on niin sanottuja siiviläalueita. Näitä reiällisiä alueita on tasaisesti koko solun pituudella. Niissä on paljon huokosaukkoja, joidenka lävistävän endoplasmakalvoston kautta siiviläsolut ovat yhteydessä viereisiin soluihin. Siiviläsoluja kehittyneempi järjestelm' on siiviläputki, jossa on siiviläputkisoluja. Niiden päässä on siivilälevyjä, joiden avulla putkisolut liittyvät siiviläputkeksi. Siiviläputkisolujen siiviläalueet ovat pienempiä ja niiden huokosaukot ovat pienempiä kuin siiviläsolujen vastaavat.

Nilasolukossa on usein myös niin sanottuja nilatylppysoluja, joihin yleensä varastoidaan ergastisia aineita, kuten tärkkelystä, tanniinia ja mineraalikiteitä. Tylppysolut voivat erikoistua siiviläputkien päiden lähellä siirtäjäsoluiksi. Nilaa tukevia rakenteita ovat nilasyyt.

Nilan keskeisin tehtävä on sokerien kuljettaminen. Sokerin osuus kaikista kuljetettavista aineista on 80–90 prosenttia. Nilassa kulkee myös jonkin verran epäorgaanisia ravinteita, sokerialkoholeja, hormoneita ja aminohappoja.

Männyn nilasta on tehty pettujauhoa.

Lähteet

Viitteet 

Kasvisolukot
Kiimingin lukio

Kiimingin lukio on Oulussa, Kiimingin kaupunginosassa toimiva lukioasteen oppilaitos. Lukiossa opiskelee noin 270 oppilasta, jotka ovat kotoisin entisistä Kiimingin, Yli-Iin ja Ylikiimingin kunnista sekä Oulun kaupungista. Lukio on luokaton lukio, jonka oppilasvalinta tapahtuu yhteishaun kautta. Lukiossa on käytössä viisijaksojärjestelmä. Rehtorina toimii Pia Räsänen ja vararehtorina Aini Yli-Pyky.

Lukio toimii uudessa, vuonna 1988 käyttöön otetussa rakennuksessa, jonka on suunnitellut arkkitehtitoimisto Saurama Oy. Rakennuksessa suoritettiin vuonna 2013 peruskorjaus; sen aikana opiskelu tapahtui Kiimingin entisen kunnantoimiston tiloissa. Lukion välittömässä läheisyydessä sijaitsevat myös yleisurheilu- ja pesäpallokenttä, tenniskentät, Kiimingin pääkirjasto sekä Kiiminkipuiston koulu.

Aiheesta muualla
 Kiimingin lukio

Lukio
Oulun lukiot
Polkupyörätrial

Trialpyöräily on taitoajoa polkupyörällä. Laji tunnetaan myös nimillä polkupyörätrial ja biketrial. Laji on kehittynyt moottoripyörällä ajettavasta trialista. Laji syntyi Espanjassa, ja sen keksijänä pidetään moottoripyörätrialin maailmanmestaruuden voittaneen Ot Pin isää, joka halusi poikansa harjoittelevan trialia polkupyörällä, koska piti moottoripyörää liian raskaana ja hankalana käsitellä.

Trialin perusperiaate on selvitä mahdollisimman vaikeista paikoista ilman, että koskettaa jalalla, keholla tai pyörän rungolla maahan. Kilpailuissa tunnusomaista on, että kilpailijat tutustuvat ajettavaan jaksoon jalkaisin suunnitellen näin omia ajolinjojaan. Jaksoja ei saa harjoitella ennen kisaa.

Suomessa trialia ajetaan kilpaa seitsemässä eri sarjassa: C-Vapaa, C-Yleinen, C-Super, B, A ja Elite ja Tytöt, jotka tavallisesti ajavat C-Vapaan ja B-luokan tasoisia jaksoja. Suomen cupissa kilpaillaan vuosittain viidessä osakilpailussa Jyväskylässä, Kirkkonummella (x2), Paraisilla ja Tampereella. Suomen mestaruudesta kilpaillaan Suomen Pyöräilyn alaisessa yksittäisessä kilpailussa.

Trialpyöräilyn harrastajajoukko Suomessa on pienehkö , mutta lajin harrastajia löytyy ympäri maailmaa, etenkin Keski- ja Etelä-Euroopasta.

Lähteet

Aiheesta muualla 
 Suomen trialpyöräilijät
 Fintrial.com

Pyöräily
Korsuorkesteri

Korsuorkesteri on vuonna 1990 perustettu suomalainen yhtye, joka soitti tanssimusiikkia aina sota-ajan lauluista 1960-luvun rautalankaan noin 150 keikan vuosivauhdilla. Yhtyeen tuorein aluevaltaus olivat suositut Korsuhartaus-kirkkokonsertit.

Vuonna 1994 tanssiorkestereiden Suomen-mestaruus toi yhtyeen valtakunnalliseen tietoisuuteen. Jo sitä ennen Korsuorkesteri oli esiintynyt televisiossa ja käynyt kahdesti Floridassa esiintymässä amerikansuomalaisille. Syksyn sävel -kilpailuun Korsuorkesteri osallistui vuosina 1995 ja 1998, saavuttaen 1995 kolmannen sijan.

Korsuorkesterin levytysura alkoi yleisön pyynnöstä jo toisena vuonna perustamisen jälkeen omakustanteisella kasetilla Muistelo ja pari vuotta myöhemmin CD-levyllä Kannaksen poikia. Sen jälkeen orkesteri on julkaissut 13 täyspitkää albumia sekä muutamia single-äänitteitä ja yksittäisiä kappaleita erilaisilla kokoomalevyillä. Lisäksi he ovat toimineet taustaorkesterina monien muiden artistien levyillä. Uusimman levynsä, vuoden 2009 huhtikuussa ilmestyneen albumin Korsuorkesteri Abbey Roadilla, orkesteri kävi levyttämässä Lontoossa Abbey Roadin studiolla.

Suomen-mestaruuden lisäksi Korsuorkesteri on saanut tunnustuksina Vuoden eteläkarjalainen -tittelin, Ruokolahti-palkinnon sekä kultalevyn Etulinjassa-äänitteestä.

Korsuorkesteri on tehnyt vuonna 2010 humpan Ruokolahden leijonasta nimellä Ruokolahden leijona.  Pepe Kovanen keksi laulun aiheen sanomalehti Etelä-Saimaan haastattelussa. Lehti kysyi Kovaselta, minkälaisen teoksen hän tekisi kotikunnastaan Ruokolahdesta. Sanoituksen lauluun teki Jorma Toiviainen.

Vuonna 2012 Korsuorkesteri päätti lopettaa esiintymiset ja järjesti Ohi on -konserttikiertueen lokakuussa jäähyväiskiertueeksi.   

Vuonna 2014 lokakuussa Korsuorkesteri palaa Korsuorkesterin kertausharjoitukset-kiertueelle.

Kokoonpano
 Pepe Kovanen – kitara, laulu
 Ami Varjotie – laulu
 Jarmo Peippo – rummut
 Kalevi Hautamäki – hanuri, kosketinsoittimet
 Markku Juoksukangas – kontrabasso

Entisiä jäseniä
 Pekka Hartonen – laulu
 Pasi Karhu – basso
 Petri Parkko – rummut
 Harri Pakarinen – rummut, laulu
 Erkki Luumi – laulu
 Raimo Saarinen – rummut, laulu
 Markku Broman – basso
 Seppo Äijö – harmonikka
 Pasi Suikkanen – harmonikka
 Markku Kesseli – harmonikka
 Janne Heino - Laulu
 Ari Kataja - Basso

Diskografia
 Muistelo (C-kasetti) (1992)
 Kannaksen poikia (1993)
 Etulinjassa (1994)
 Polttaa polttaa (1995)
 Maastoudutaan (1997)
 Vartiossa (1997)
 Korsuorkesterin parhaat (1998)
 Muistelo (1999)
 Piikkilankaa (2003)
 Muistot vain jää (2004)
 Joulu siellä jossakin (2005)
 Korsuorkesterin parhaat - Etulinjassa eteenpäin (2007)
 Korsuorkesteri Raatteentiellä (2007)
 Korsuhartaus (2008)
 Korsuorkesteri Abbey Roadilla (2009)
 Ohi on (2012)

Lähteet

 http://www.korsuorkesteri.com
 http://www.auraviihde.fi/korsuorkesteri

Aiheesta muualla
 Virallinen sivusto
 

Suomalaiset iskelmäyhtyeet
Suomalaiset tanssiorkesterit